
	Comisia pentru buget, finanţe şi bănci
	
	Bucureşti,     18.04.2006   
Nr. 22/136


Biroul Permanent

al

Camerei  Deputaţilor


Vă înaintăm, alăturat, raportul asupra propunerii legislative pentru modificarea Hotărârii Guvernului nr.977/2003 privind taxa pentru serviciul public de Radiodifuziune şi a Hotărârii Guvernului nr.978/2003 privind taxa pentru serviciul public de Televiziune, cu care comisia noastră a fost sesizată în fond cu adresa Biroului Permanent nr. Pl-x 156  din 8 martie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative pentru modificarea Hotărârii Guvernului 

nr.977/2003 privind taxa pentru serviciul public de Radiodifuziune 

şi a Hotărârii Guvernului nr.978/2003 privind taxa pentru

serviciul public de Televiziune 
Cu adresa nr.Pl-x 156 din 8 martie 2006, Biroul Permanent conform art. 95  din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea Hotărârii Guvernului nr.977/2003 privind taxa pentru serviciul public de Radiodifuziune şi a Hotărârii Guvernului nr.978/2003 privind taxa pentru serviciul public de Televiziune.
La întocmirea raportului s-au avut în vedere avizul Consiliului Legislativ, al Comisie juridice de disciplină şi imunităţi precum şi punctul de vedere al Guvernului.
Prezentul proiect de Lege are ca obiect de reglementare abrogarea Hotărârii Guvernului nr.977/2003 privind taxa pentru serviciul public de Radiodifuziune şi a Hotărârii Guvernului nr.978/2003 privind taxa pentru serviciul public de Televiziune şi stabilirea unor noi reguli privind plata taxei lunare pentru serviciul public de radiodifuziune şi televiziune.

Hotărârea Guvernului nr.977/2003 şi Hotărârea Guvernului nr.978/2003 au fost adoptate de Guvern în temeiul dispoziţiilor art.40 alin.(4) şi (5) din Legea nr.41/1994 privind organizarea şi funcţionarea Societăţii Române  de Radiodifuziune şi a Societăţii Române  de Televiziune, republicată, cu modificările şi completările ulterioare,  care prevăd că, atât cuantumul taxelor, modalitatea de încasare şi scutire de la plata acestora, penalităţile de întârziere şi sancţiunile, cât şi procedura privind efectuarea controlului, constatarea contravenţiilor, aplicarea sancţiunilor şi penalităţilor de întârziere, se stabilesc prin hotărâri ale Guvernului.
   În situaţia în care, se optează pentru un act normativ nou, la nivel de lege, urmează a se modifica în mod corespunzător şi dispoziţiile art.40 alin. (4) şi (5) din Legea nr. 41/1994, cu modificările şi completările ulterioare.

Din analiza comparativă a conţinutului a celor două hotărâri, pe de-o parte , şi a celor prevăzute de propunerea legislativă pe de altă parte, rezultă ca singurele diferenţe se evidenţiază în cadrul art.3, al cărui text, a fost completat la alin.(1) şi (2) cu sintagma „numai dacă deţin şi fac dovada existenţei aparatelor de radio şi televizor„ şi în cadrul art.8, prin majorarea amenzilor.
La art.8 al propunerii legislative, referitor la exprimarea în leul vechi a cuantumului amenzii, era necesar să se coreleze această reglementare cu prevederile Legii nr.348/2004 privind denominarea monedei naţionale, cu modificările şi completările ulterioare, deoarece de la data de 1 iulie 2005, moneda naţională a României, leul, a fost denominată astfel încât 10.000 lei vechi, aflaţi în circulaţie la această dată, vor fi preschimbaţi pentru 1 leu nou.
În prezent, taxa radio este reglementată  ca o taxă legală, plătită în temeiul legii, dar condiţionarea plăţii ei de calitatea de posesor al receptoarelor radio-tv ar transforma-o într-o taxă de abonament, adică într-o taxă contractuală. Aceasta ar crea multiple dificultăţi în momentul încasării acestei taxe, necesitând existenţa unui contract între Societatea Română de Radiodifuziune şi beneficiarul serviciului de radio oferit, ceea ce ar duce la creşterea cheltuielilor  cu administrarea încasării acestei taxe.
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 23 deputaţi, din totalul de 26 membri ai comisiei.

Raportul comisiei a fost adoptat  cu majoritate de voturi. 
Propunerea legislativă a fost respinsă de Senat în şedinţa din 2 martie 2006.
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii propunerii legislative pentru modificarea Hotărârii Guvernului nr.977/2003 privind taxa pentru serviciul public de Radiodifuziune şi a Hotărârii Guvernului nr.978/2003 privind taxa pentru serviciul public de Televiziune, în şedinţa din data de 12.04.2006, comisia propune Plenului Camerei Deputaţilor respingerea acesteia.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


                Expert parlamentar:
                Popescu Luminiţa       

